title: Decizia nr. 252/2013/UE a Consiliului din 11 martie 2013 de instituire a unui cadru multianual pentru perioada 2013-2017 pentru Agenția pentru Drepturi Fundamentale a Uniunii Europene

text:
               21.3.2013

               RO

               Jurnalul Oficial al Uniunii Europene

               L 79/1

         DECIZIA NR. 252/2013/UE A CONSILIULUI
   din 11 martie 2013
   de instituire a unui cadru multianual pentru perioada 2013-2017 pentru Agenția pentru Drepturi Fundamentale a Uniunii Europene
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 352,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere aprobarea Parlamentului European,
   hotărând în conformitate cu o procedură legislativă specială,
   întrucât:

               (1)

               Ținând seama de obiectivele care au stat la baza instituirii Agenției pentru Drepturi Fundamentale a Uniunii Europene (denumită în continuare „agenția”) și pentru ca agenția să își îndeplinească în mod corespunzător atribuțiile, trebuie stabilite cu precizie domeniile tematice ale activității acesteia într-un cadru multianual care să acopere o perioadă de cinci ani, astfel cum se prevede în Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (1).

               (2)

               Primul cadru multianual a fost adoptat de Consiliu în Decizia 2008/203/CE din 28 februarie 2008 de punere în aplicare a Regulamentului (CE) nr. 168/2007 în ceea ce privește adoptarea unui cadru multianual pentru Agenția pentru Drepturi Fundamentale a Uniunii Europene pentru perioada 2007-2012 (2).

               (3)

               Cadrul multianual ar trebui să prevadă doar domenii care intră în sfera de aplicare a dreptului Uniunii.

               (4)

               Cadrul multianual ar trebui să respecte prioritățile Uniunii, ținând seama în mod corespunzător de orientările care rezultă din rezoluțiile Parlamentului European și din concluziile Consiliului în domeniul drepturilor fundamentale.

               (5)

               Cadrul multianual ar trebui să țină seama în mod corespunzător de resursele financiare și umane ale agenției.

               (6)

               Cadrul multianual ar trebui să includă dispoziții care să asigure complementaritatea cu mandatul altor organe, oficii și agenții ale Uniunii, precum și cu cel al Consiliului Europei și al altor organizații internaționale care își desfășoară activitatea în domeniul drepturilor fundamentale. Cele mai relevante agenții și organe ale Uniunii în raport cu acest cadru multianual sunt Biroul European de Sprijin pentru Azil (EASO), instituit prin Regulamentul (UE) nr. 439/2010 al Parlamentului European și al Consiliului (3), Agenția Europeană pentru Gestionarea Cooperării Operative la Frontierele Externe (Frontex), instituită prin Regulamentul (CE) nr. 2007/2004 al Consiliului (4), Rețeaua europeană de migrație, instituită prin Decizia 2008/381/CE a Consiliului (5), Institutul European pentru Egalitatea de Șanse între Femei și Bărbați (EIGE), instituit prin Regulamentul (CE) nr. 1922/2006 al Parlamentului European și al Consiliului (6), Autoritatea Europeană pentru Protecția Datelor (AEPD), instituită prin Regulamentul (CE) nr. 45/2001 al Parlamentului European și al Consiliului (7), Eurojust, Unitatea de Cooperare Judiciară a Uniunii, instituită prin Decizia 2002/187/JAI a Consiliului (8), Oficiul European de Poliție (Europol), instituit prin Decizia 2009/371/JAI a Consiliului (9), Colegiul European de Poliție (CEPOL), instituit prin Decizia 2005/681/JAI a Consiliului (10), Agenția europeană pentru gestionarea operațională a sistemelor informatice la scară largă în spațiul de libertate, securitate și justiție (Agenția IT), instituită prin Regulamentul (UE) nr. 1077/2011 al Parlamentului European și al Consiliului (11), și Fundația Europeană pentru Îmbunătățirea Condițiilor de Viață și de Muncă (Eurofound), instituită prin Regulamentul (CEE) nr. 1365/75 al Consiliului (12).

               (7)

               Cadrul multianual ar trebui să includă, printre domeniile tematice ale activității agenției, lupta împotriva rasismului, a xenofobiei și a lipsei de toleranță asociate acestora.

               (8)

               Având în vedere importanța luptei împotriva sărăciei și a excluziunii sociale pentru Uniune, care a devenit, de altfel, unul dintre cele cinci obiective ale strategiei de promovare a creșterii Europa 2020, agenția ar trebui să ia în considerare condițiile economice și sociale prealabile care să le permită persoanelor să se bucure de drepturile lor fundamentale atunci când se colectează și se diseminează date în cadrul domeniilor tematice stabilite de prezenta decizie.

               (9)

               La cererea Parlamentului European, a Consiliului sau a Comisiei, dacă resursele sale financiare și umane îi permit acest lucru, agenția ar putea desfășura activități care nu intră în domeniile tematice stabilite în cadrul multianual, în conformitate cu articolul 5 alineatul (3) din Regulamentul (CE) nr. 168/2007. În conformitate cu Programul de la Stockholm – O Europă deschisă și sigură în serviciul cetățenilor și pentru protecția acestora (13), adoptat de Consiliul European, instituțiile ar trebui să valorifice pe deplin experiența acumulată la nivelul agenției și, după caz, să se consulte cu agenția, în conformitate cu mandatul acesteia, cu privire la elaborarea politicilor și a legislației cu implicații asupra drepturilor fundamentale.

               (10)

               În faza de pregătire a propunerii sale, Comisia a consultat Consiliul de administrație al agenției, care i-a transmis observații în scris la data de 18 octombrie 2011,

         ADOPTĂ PREZENTA DECIZIE:
   Articolul 1
   Cadrul multianual
   (1)   Se instituie un cadru multianual pentru Agenția pentru Drepturi Fundamentale a Uniunii Europene (denumită în continuare „agenția”) pentru perioada 2013-2017.
   (2)   Agenția îndeplinește, în conformitate cu articolul 3 din Regulamentul (CE) nr. 168/2007, atribuțiile definite la articolul 4 alineatul (1) din Regulamentul (CE) nr. 168/2007 în cadrul domeniilor tematice prevăzute la articolul 2 din prezenta decizie.
   Articolul 2
   Domeniile tematice
   Domeniile tematice sunt următoarele:

               (a)

               accesul la justiție;

               (b)

               victimele infracțiunilor, inclusiv despăgubirea victimelor infracționalității;

               (c)

               societatea informațională și, în special, respectarea vieții private și protecția datelor cu caracter personal;

               (d)

               integrarea romilor;

               (e)

               cooperarea judiciară, exceptând în materie penală;

               (f)

               drepturile copilului;

               (g)

               discriminarea bazată pe sex, rasă, culoare, origine etnică sau socială, caracteristicile genetice, limbă, religie sau convingeri, opinii politice sau de orice altă natură, apartenența la o minoritate națională, proprietate, naștere, handicap, vârstă sau orientare sexuală;

               (h)

               imigrarea și integrarea migranților, controlul la frontiere și vizele și azilul;

               (i)

               rasismul, xenofobia și lipsa de toleranță asociată acestora.

         Articolul 3
   Complementaritatea și cooperarea cu alte organisme
   (1)   La punerea în aplicare a prezentului cadru multianual, agenția asigură o cooperare și coordonare corespunzătoare cu organele, oficiile și agențiile pertinente ale Uniunii, cu statele membre, cu organizațiile internaționale și cu societatea civilă, în conformitate cu articolele 7, 8 și 10 din Regulamentul (CE) nr. 168/2007.
   (2)   Agenția abordează teme referitoare la discriminarea bazată pe sex doar ca parte a activității sale și în măsura relevantă pentru activitatea sa în contextul articolului 2 litera (g), ținând seama de faptul că strângerea de date privind egalitatea de gen și discriminarea pe bază de sex este o atribuție a Institutului European pentru Egalitatea de Șanse între Femei și Bărbați (EIGE). Agenția și EIGE cooperează conform dispozițiilor acordului de cooperare din 22 noiembrie 2010.
   (3)   Agenția cooperează cu Fundația Europeană pentru Îmbunătățirea Condițiilor de Viață și de Muncă (Eurofound) în conformitate cu acordul de cooperare din 8 octombrie 2009 și cu Agenția Europeană pentru Gestionarea Cooperării Operative la Frontierele Externe (Frontex) în conformitate cu acordul de cooperare din 26 mai 2010. De asemenea, agenția cooperează cu Biroul European de Sprijin pentru Azil (EASO), cu Rețeaua europeană de migrație, cu Eurojust, cu Unitatea de Cooperare Judiciară a Uniunii, cu Oficiul European de Poliție (Europol), cu Colegiul European de Poliție (CEPOL) și cu Agenția europeană pentru gestionarea operațională a sistemelor informatice la scară largă în spațiul de libertate, securitate și justiție (Agenția IT) în conformitate cu viitoarele acorduri de cooperare ce vor fi încheiate cu acestea. Cooperarea cu aceste organisme se limitează la activitățile care intră în sfera de aplicare a domeniilor tematice definite la articolul 2 din prezenta decizie.
   (4)   Agenția își îndeplinește atribuțiile în domeniul societății informaționale și, în special, al respectării vieții private și al protecției datelor cu caracter personal fără a aduce atingere responsabilităților Autorității Europene pentru Protecția Datelor, pentru a se asigura că drepturile și libertățile fundamentale ale persoanelor fizice, în special dreptul acestora la viață privată, sunt respectate de instituțiile și organele Uniunii în conformitate cu competențele și îndatoririle acestora prevăzute la articolele 46 și 47 din Regulamentul (CE) nr. 45/2001.
   (5)   Agenția își coordonează activitățile cu cele ale Consiliului Europei în conformitate cu articolul 9 din Regulamentul (CE) nr. 168/2007 și Acordul între Uniunea Europeană și Consiliul Europei cu privire la cooperarea între Agenția pentru Drepturi Fundamentale a Uniunii Europene și Consiliul Europei (14), menționat la articolul indicat.
   Articolul 4
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2013.

      Adoptată la Bruxelles, 11 martie 2013.

            Pentru Consiliu

            Președintele

         E. GILMORE

      (1)  JO L 53, 22.2.2007, p. 1.

      (2)  JO L 63, 7.3.2008, p. 14.

      (3)  JO L 132, 29.5.2010, p. 11.

      (4)  JO L 349, 25.11.2004, p. 1.

      (5)  JO L 131, 21.5.2008, p. 7.

      (6)  JO L 403, 30.12.2006, p. 9.

      (7)  JO L 8, 12.1.2001, p. 1.

      (8)  JO L 63, 6.3.2002, p. 1.

      (9)  JO L 121, 15.5.2009, p. 37.

      (10)  JO L 256, 1.10.2005, p. 63.

      (11)  JO L 286, 1.11.2011, p. 1.

      (12)  JO L 139, 30.5.1975, p. 1.

      (13)  JO C 115, 4.5.2010, p. 1.

      (14)  JO L 186, 15.7.2008, p. 7.


title: 2008/721/CE: Decizia Comisiei din 5 august 2008 de instituire a unei structuri consultative compuse din comitete științifice și experți în domeniul siguranței consumatorilor, al sănătății publice și al mediului și de abrogare a Deciziei 2004/210/CE (Text cu relevanță pentru SEE)

text:
               10.9.2008

               RO

               Jurnalul Oficial al Uniunii Europene

               L 241/21

      DECIZIA COMISIEI

   din 5 august 2008
   de instituire a unei structuri consultative compuse din comitete științifice și experți în domeniul siguranței consumatorilor, al sănătății publice și al mediului și de abrogare a Deciziei 2004/210/CE
   (Text cu relevanță pentru SEE)
   (2008/721/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolele 152 și 153,
   întrucât:

               (1)

               Trei comitete științifice au fost înființate pe baza Deciziei 2004/210/CE a Comisiei (1), astfel cum a fost modificată prin Decizia 2007/263/CE a Comisiei (2): Comitetul științific pentru produse destinate consumatorilor (denumit în continuare „CSPC”), Comitetul științific pentru riscurile asupra sănătății și a mediului (denumit în continuare „CSRSM”) și Comitetul științific pentru riscuri sanitare emergente și noi (denumit în continuare „CSRSEN”).

               (2)

               Anumite atribuții ale CSRSM au fost transferate Agenției Europene pentru Produse Chimice (denumită în continuare „AEPC”), înființată prin Regulamentul (CE) nr. 1907/2006 al Parlamentului European și al Consiliului (3). În consecință, domeniile de competență ale comitetului ar trebui revizuite.

               (3)

               Experiența în ceea ce privește funcționarea celor trei comitete științifice arată necesitatea de a introduce modificări și îmbunătățiri ale structurii și procedurilor de lucru ale comitetelor.

               (4)

               Mandatele membrilor celor trei comitete științifice instituite prin Decizia 2004/210/CE a Comisiei au fost prelungite prin Decizia 2007/708/CE a Comisiei (4) și vor expira la 31 decembrie 2008. Membrii comitetelor în cauză rămân în funcție până la înlocuirea lor sau până la reînnoirea mandatelor acestora.

               (5)

               Prin urmare, din motive de claritate, Decizia 2004/210/CE ar trebui înlocuită cu o nouă decizie.

               (6)

               Consultanța științifică adecvată și acordată la timp este o cerință esențială în ceea ce privește propunerile, deciziile și politica Comisiei în domeniul siguranței consumatorilor, al sănătății publice și al mediului. În acest sens, este necesară o structură consultativă flexibilă pentru a asigura un acces mai ușor la expertiza științifică de înaltă calificare într-o gamă vastă de domenii.

               (7)

               Consultanța științifică pe aspecte legate de siguranța consumatorilor, sănătatea publică și mediu trebuie să se bazeze pe principiile excelenței, independenței, imparțialității și transparenței, prezentate în comunicarea Comisiei privind „Obținerea și utilizarea expertizei de către Comisie: principii și orientări. Îmbunătățirea cunoștințelor pentru politici mai bune” (5), și trebuie să fie organizată în conformitate cu principiile celor mai bune practici de evaluare a riscului.

               (8)

               Este esențial ca, în cazul în care acest lucru este necesar pentru o problemă specifică, comitetele științifice să utilizeze în cel mai bun mod posibil expertiza științifică din Uniunea Europeană și din afara ei. În acest scop, ar trebui să se constituie un corp de consilieri științifici care să acopere în mod adecvat domeniile de competență ale comitetelor.

               (9)

               Reorganizarea structurii consultative trebuie să ofere flexibilitate sporită pentru a-i permite să consilieze Comisia atât pe probleme care intră în domeniile de competență prevăzute, cât și asupra unor riscuri sanitare emergente și noi și asupra unor probleme care nu țin de competența altor organisme comunitare de evaluare a riscurilor, și trebuie să poată acorda consiliere în regim de urgență, când este necesar, să asigure transparență totală, precum și un înalt nivel de coerență și colaborare cu alte organisme comunitare și organizații științifice implicate.

               (10)

               Nevoia de consultanță științifică independentă atât în domeniile consacrate, cât și în domenii noi de responsabilitate comunitară care țin de competența comitetelor științifice va continua probabil să se amplifice. În consecință, se impune o consolidare a structurii de consiliere științifică privind evaluarea riscului, atât din punct de vedere al componenței sale, cât și prin eficientizarea practicilor sale de lucru.

               (11)

               Diferite organisme comunitare au fost înființate, printre sarcinile acestora numărându-se evaluarea riscurilor în diverse domenii. Este necesar să se asigure coerența și să se promoveze coordonarea între comitetele științifice și aceste organisme. Comitetele științifice necesită o sporire a eficienței prin schimburi adecvate de informații și expertiză, precum și prin colaborarea cu alte organisme și organizații științifice la nivel național și internațional.

               (12)

               Metodele de lucru ale comitetelor științifice ar trebui să fie ameliorate prin includerea, alături de lucrările interne, a organizării de reuniuni științifice și de ateliere și prin stabilirea de rețele.

               (13)

               Este important să se asigure deschiderea și transparența lucrărilor întreprinse de comitele științifice prin stabilirea unor proceduri de dialog adecvate cu părțile interesate, menținând, în același timp, o independență deplină.

               (14)

               Deschiderea și transparența dorite la punerea în aplicare a prezentei decizii ar trebui să fie asigurate odată cu respectarea cerințelor prevăzute de legislația comunitară cu privire la protejarea datelor cu caracter personal și la accesul publicului la documente, inclusiv protejarea confidențialității comerciale,

         DECIDE:
   CAPITOLUL 1
   DISPOZIȚII GENERALE
   Articolul 1
   Structura consultativă și domeniile sale de competență
   (1)   Se înființează prin prezenta o structură consultativă de evaluare a riscului în domeniile siguranței consumatorilor, sănătății publice și mediului. Această structură include:

               (a)

               Comitetul științific pentru siguranța consumatorilor (denumit în continuare „CSSC”);

               (b)

               Comitetul științific pentru riscurile asupra sănătății și a mediului (denumit în continuare „CSRSM”);

               (c)

               Comitetul științific pentru riscuri sanitare emergente și noi (denumit în continuare „CSRSEN”);

               (d)

               un corp de consilieri științifici privind evaluarea riscului (denumit în continuare „corpul de consilieri”), care va sprijini activitățile comitetelor științifice în conformitate cu dispozițiile aferente din prezenta decizie.

         (2)   Domeniile de competență ale structurii consultative sunt stabilite în anexa I, fără a aduce atingere competențelor conferite de legislația comunitară altor organisme comunitare de evaluare a riscurilor, precum Autoritatea Europeană pentru Siguranța Alimentară, Agenția Europeană pentru Medicamente, Agenția Europeană pentru Produse Chimice și Centrul European de Prevenire și Control al Bolilor.
   Articolul 2
   Misiunea
   (1)   Comisia solicită comitetelor științifice consultanță științifică în cazurile prevăzute de legislația comunitară.
   (2)   De asemenea, Comisia poate solicita comitetelor un aviz privind probleme:

               (a)

               de importanță deosebită pentru siguranța consumatorilor, sănătatea publică și mediu; precum și

               (b)

               care nu sunt incluse în mandatul altor organisme comunitare.

         (3)   De asemenea, Comisia poate solicita comitetelor științifice, în cazuri de urgență, să acorde consiliere rapidă cu privire la stadiul cunoștințelor științifice privind riscuri specifice.
   (4)   Comisia poate invita un comitet științific să identifice necesitățile în domeniul cercetării și să evalueze rezultatele cercetării în ceea ce privește disciplinele incluse în domeniile sale de competență.
   (5)   La cererea Comisiei sau acționând din proprie inițiativă și de comun acord cu Comisia, comitetele științifice pot decide să constituie ateliere tematice pentru a revizui datele și cunoștințele științifice privind anumite riscuri sau privind aspecte generale care țin de evaluarea riscului. La cererea Comisiei, acestea vor pune la dispoziție rapoarte, documente de poziție sau concluzii obținute în urma acestor ateliere.
   La aceste ateliere pot participa, pe lângă membrii comitetelor, consilieri științifici care fac parte din corpul de consilieri și experți externi, inclusiv experți din partea organismelor comunitare, naționale sau internaționale care desfășoară activități similare, după caz.
   Aceste ateliere vor fi organizate de secretariatul comitetelor științifice. Secretariatul va defini și va asigura, dacă este cazul, difuzarea rapoartelor, a documentelor de poziție sau a concluziilor rezultate din ateliere.
   (6)   Comisia poate invita comitetele științifice să facă parte din rețele tematice care includ alte organisme comunitare sau organizații științifice, pentru a monitoriza și contribui la dezvoltarea cunoștințelor științifice privind riscurile în domeniile de competență definite în anexa I.
   (7)   Comitetele științifice atrag atenția Comisiei asupra unei probleme specifice sau emergente care intră în domeniul lor de competență și despre care consideră că ar putea implica un risc real sau potențial asupra siguranței consumatorilor, a sănătății publice sau a mediului prin adoptarea unor memorandumuri sau a unor declarații de poziție adresate Comisiei. Comisia poate decide să publice aceste memorandumuri și declarații și stabilește acțiunile care trebuie întreprinse, inclusiv, după caz, solicitarea de consultanță științifică asupra problemei în cauză.
   CAPITOLUL 2
   CONSTITUIREA COMITETELOR ȘTIINȚIFICE ȘI A CORPULUI DE CONSILIERI
   Articolul 3
   Numirea membrilor din comitetele științifice
   (1)   CSSC, CSRSM și CSRSEN vor avea un număr maxim de 17 membri fiecare și pot asocia, la inițiativa proprie, până la 5 consilieri științifici din cadrul corpului de consilieri pentru a contribui la lucrările comitetului privind probleme sau discipline specifice.
   (2)   Membrii comitetelor științifice sunt numiți de către Comisie în funcție de domeniul lor de expertiză și, cu respectarea acestui criteriu, în conformitate cu o distribuție geografică care să reflecte diversitatea problemelor și a abordărilor științifice, în special din Europa. Comisia stabilește numărul de membri din fiecare comitet în funcție de necesități.
   Membrii fiecărui comitet științific sunt experți în unul sau mai multe dintre domeniile de competență ale comitetului și acoperă, împreună, cea mai largă gamă posibilă de discipline.
   (3)   Comisia numește membrii comitetelor științifice din cadrul unei liste de candidați eligibili întocmită după publicarea în Jurnalul Oficial al Uniunii Europene și pe pagina de internet a Comisiei a unei invitații de manifestare a interesului.
   (4)   Niciun membru al unui comitet științific nu poate fi numit în mai multe comitete prevăzute la articolul 1 alineatul (1).
   Articolul 4
   Instituirea corpului de consilieri
   (1)   Corpul de consilieri este compus din consilieri științifici care sunt experți în unul sau mai multe domenii de competență dintre cele definite în anexa I sau în domenii conexe, care să acopere împreună cea mai largă gamă posibilă de discipline.
   (2)   Comisia numește consilierii științifici din cadrul corpului de consilieri, din cadrul unei liste de candidați eligibili întocmită după publicarea în Jurnalul Oficial al Uniunii Europene și pe pagina de internet a Comisiei a unei invitații de manifestare a interesului.
   (3)   Numărul consilierilor științifici prezenți în corpul de consilieri în orice moment va fi decis de Comisie, pe baza necesităților sale în materie de consiliere științifică.
   Articolul 5
   Mandatul
   (1)   Membrii comitetelor științifice sunt numiți pentru un mandat de trei ani și pot fi numiți pentru cel mult trei mandate consecutive în cadrul aceluiași comitet. Aceștia rămân în funcție până la înlocuire sau până la reînnoirea mandatelor lor.
   În vederea asigurării continuității expertizei, Comisia poate, în cazuri excepționale, să prelungească mandatele membrilor unui comitet științific pentru o perioadă care nu depășește 18 luni.
   Membrii care au fost numiți pentru trei mandate consecutive în cadrul unui comitet științific sunt eligibili pentru un mandat în cadrul altui comitet științific.
   (2)   În cazul în care un membru nu îndeplinește criteriile de participare care vor fi stabilite prin normele procedurale menționate la articolul 12 sau dorește să demisioneze, Comisia poate încheia mandatul acestuia și poate numi un alt membru din cadrul corpului de consilieri.
   (3)   Consilierii științifici vor fi numiți în cadrul corpului de consilieri pe o perioadă de cinci ani, iar numirea lor poate fi reînnoită.
   CAPITOLUL 3
   FUNCȚIONAREA STRUCTURII CONSULTATIVE
   Articolul 6
   Recurgerea la sprijinul corpului de consilieri
   (1)   Fiecare comitet științific poate decide să asocieze până la cinci consilieri științifici din cadrul corpului de consilieri în vederea pregătirii unui aviz științific. Acești membri asociați vor participa la activitățile și deliberările privind subiectul dezbătut, având aceleași funcții, responsabilități și drepturi ca membrii comitetului în cauză.
   (2)   Mai mult, fiecare comitet științific poate decide să invite alți consilieri științifici din cadrul corpului de consilieri în vederea pregătirii unui aviz științific. Acești consilieri participă la activitățile privind subiectul dezbătut, însă funcțiile și responsabilitățile acestora sunt limitate la pregătirea avizului.
   (3)   Consilierii științifici din cadrul corpului de consilieri pot fi invitați, de asemenea, de comitetele științifice pentru a le acorda asistență la furnizarea consilierii rapide solicitate de Comisie în conformitate cu articolul 2 alineatul (3) sau pentru a participa la atelierele tematice menționate la articolul 2 alineatul (5).
   (4)   Consilierii științifici din cadrul corpului de consilieri pot fi invitați de Comisie să participe la reuniunile științifice sau să pună la dispoziția serviciilor Comisiei informații ad hoc privind probleme specifice.
   Articolul 7
   Grupurile de lucru
   (1)   Comitetele științifice pot crea grupuri de lucru specifice ale căror sarcini constau în pregătirea și redactarea avizelor științifice ale acestora. Se constituie astfel de grupuri de lucru în special în cazul în care este nevoie de expertiză externă pentru un anumit subiect.
   (2)   De comun acord cu Comisia, comitetele științifice pot invita membri asociați, alți consilieri științifici din cadrul corpului de consilieri, experți externi specializați, precum și experți din cadrul altor organisme comunitare despre care consideră că dețin cunoștințele științifice relevante și expertiza necesară pentru a contribui la lucrările lor.
   (3)   Grupurile de lucru sunt prezidate de unul dintre membrii comitetului științific care le convoacă și căruia îi sunt subordonate și pot numi un raportor dintre participanții lor. Pentru chestiuni extrem de complexe de natură multidisciplinară pot fi numiți mai mulți raportori.
   (4)   În cazul unei probleme comune mai multor comitete științifice, se instituie un grup de lucru comun constituit din membri ai comitetelor în cauză, precum și membri asociați, consilieri științifici din cadrul corpului de consilieri și, după caz, experți externi.
   Articolul 8
   Participarea stagiarilor
   De comun acord cu Comisia și în conformitate cu regulamentul de procedură menționat la articolul 12, comitetele științifice pot admite participarea stagiarilor la reuniunile lor, în scopul de a contribui la consolidarea capacităților în domeniul evaluării riscurilor.
   Articolul 9
   Cerințe speciale
   (1)   Comisia poate solicita unui comitet științific adoptarea unui aviz într-o anumită perioadă.
   (2)   Comisia poate solicita adoptarea unui aviz comun asupra unor probleme care nu se încadrează în domeniile de competență ale unui singur comitet științific sau care trebuie analizate de mai multe comitete. Un aviz comun, în urma unei solicitări din partea Comisiei, poate fi adoptat, de asemenea, de comitetele științifice la inițiativa grupului de coordonare intercomitete menționat la articolul 11.
   (3)   În solicitarea sa de aviz științific, Comisia poate specifica ce consultări, audieri sau colaborări cu alte organisme științifice consideră necesare pentru pregătirea respectivului aviz. Consultările și audierile pot fi decise, în egală măsură, de un comitet, de comun acord cu Comisia, dacă se consideră necesar pentru formularea unui aviz.
   (4)   Un comitet științific poate solicita informații suplimentare de la părțile interesate în vederea unei consultări științifice. Un comitet științific poate stabili un termen limită în care să îi fie prezentate informațiile solicitate. În acest caz, comitetul științific poate decide să își suspende lucrările privind avizul științific în cauză. În cazul în care informațiile solicitate nu i-au fost prezentate în termenul stabilit, comitetul poate emite avizul pe baza informațiilor disponibile.
   Articolul 10
   Alegerea președinților și a vicepreședinților
   (1)   Fiecare comitet științific își alege un președinte și doi vicepreședinți dintre membrii săi. Alegerea se face cu majoritatea simplă a membrilor comitetului. Mandatul președintelui și al vicepreședinților este de trei ani, cu posibilitate de reînnoire.
   (2)   Procedura pentru alegerea președintelui și a vicepreședinților comitetelor științifice se stabilește în normele procedurale menționate la articolul 12.
   Articolul 11
   Coordonarea comitetelor științifice
   Coordonarea celor trei comitete științifice, în conformitate cu regulamentul de procedură prevăzut la articolul 12, va fi asigurată de un grup de coordonare intercomitete (GCIC) compus din președinții și vicepreședinții comitetelor științifice.
   Articolul 12
   Regulamentul de procedură
   (1)   Comitetele științifice adoptă un regulament comun de procedură prin consultare cu Comisia și la propunerea acesteia.
   (2)   Regulamentul de procedură asigură îndeplinirea sarcinilor comitetelor științifice în conformitate cu principiile de excelență, independență și transparență, cu respectarea simultană a cerințelor legitime de confidențialitate comercială, precum și a principiilor privind evaluarea riscurilor care pot fi stabilite de Comisie, pe baza experienței și ținând cont de politica sa în acest domeniu.
   (3)   Regulamentul de procedură reglementează în special subiectele enumerate în anexa II.
   Articolul 13
   Procedura de vot
   (1)   Comitetele științifice își vor adopta avizele, consilierile rapide, memorandumurile și/sau declarațiile de poziție pe baza votului majoritar al totalității membrilor comitetului în cauză, combinat cu numărul membrilor asociați.
   (2)   Fiecare comitet științific adoptă hotărâri cu majoritatea membrilor săi cu privire la toate celelalte subiecte.
   (3)   Acei membri ai unui comitet care au demisionat sau al căror mandat a fost încheiat în conformitate cu articolul 5 alineatul (2) nu vor fi luați în considerare la calcularea majorității necesare pentru punerea în aplicare a primelor două alineate din prezentul articol.
   Articolul 14
   Avize divergente față de avizele altor organisme comunitare, naționale sau internaționale și coordonarea și colaborarea cu acestea
   (1)   Comitetele științifice sprijină Comisia și contribuie la identificarea din timp a:

               (a)

               necesităților și posibilităților de coordonare a lucrărilor și de colaborare;

               (b)

               divergențelor potențiale sau reale dintre avizele lor științifice și cele ale altor organisme comunitare, naționale sau internaționale relevante care îndeplinesc sarcini similare, privind aspecte generale sau specifice de evaluare a riscurilor.

         Comitetele științifice sprijină Comisia la evitarea, soluționarea sau clarificarea avizelor divergente și la stabilirea și menținerea unor relații de colaborare cu asemenea organisme.
   (2)   Din inițiativă proprie, Comisia poate solicita și organiza lucrări ale comitetelor științifice în comun cu organisme comunitare, naționale sau internaționale care îndeplinesc sarcini similare. În special, are posibilitatea de a solicita comitetelor științifice să furnizeze avize comune cu alte organisme comunitare, de comun acord cu acestea din urmă.
   (3)   În cazul în care a fost identificată o divergență majoră asupra unor probleme științifice, iar organismul în cauză este un organism comunitar, comitetul științific relevant cooperează, la cererea Comisiei, cu organismul în cauză fie în vederea soluționării divergenței, fie în vederea prezentării unui document comun în fața Comisiei pentru clarificarea problemelor științifice contencioase și identificarea incertitudinilor relevante din cadrul datelor. Acest document este făcut public.
   CAPITOLUL 4
   PRINCIPII
   Articolul 15
   Independența
   (1)   Membrii comitetelor științifice, membrii asociați, alți consilieri științifici din corpul de consilieri și experții externi sunt numiți în nume propriu. Aceștia nu își delegă responsabilitățile niciunei alte persoane.
   (2)   Membrii comitetelor științifice, consilierii științifici care fac parte din corpul de consilieri și experții externi care participă la grupurile de lucru se obligă să acționeze independent de orice influență externă.
   În acest scop, ei depun o declarație prin care se angajează să acționeze în interesul publicului și o declarație de interese care menționează existența sau absența oricăror interese, directe sau indirecte, care ar putea să le prejudicieze independența.
   Aceste declarații sunt date în scris. Membrii comitetelor științifice și consilierii științifici care fac parte din corpul de consilieri vor da declarații anual.
   (3)   Membrii comitetelor științifice, membrii asociați și alți consilieri științifici, precum și experții externi care participă la grupurile de lucru declară la fiecare reuniune orice interese specifice care ar putea să le influențeze independența în legătură cu diverse puncte de pe ordinea de zi.
   Articolul 16
   Transparență
   (1)   Activitățile comitetelor științifice vor fi întreprinse menținând un înalt nivel de transparență. Comisia va pune la dispoziția publicului de îndată, pe pagina sa de internet, în special:

               (a)

               cererile de aviz adresate comitetelor științifice;

               (b)

               ordinile de zi și procesele-verbale ale reuniunilor comitetelor științifice, ale grupului de coordonare intercomitete și ale grupurilor de lucru;

               (c)

               avizele științifice și consilierile rapide acordate de comitetele științifice, inclusiv avizele minorității și numele participanților la grupurile de lucru care au contribuit la adoptarea avizelor în cauză; avizele minorității vor fi atribuite membrilor sau consilierilor în cauză;

               (d)

               regulamentul comun de procedură al comitetelor științifice;

               (e)

               numele membrilor comitetelor științifice, precum și cele ale consilierilor științifici din cadrul corpului de consilieri, alături de un scurt curriculum vitae pentru fiecare membru și consilier;

               (f)

               declarațiile de interes ale membrilor comitetelor științifice, ale consilierilor științifici din cadrul corpului de consilieri și cele ale experților externi care au participat într-un grup de lucru.

         (2)   Regulile privind transparența menționate la alineatul (1) se aplică în conformitate cu cerințele Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6) și ale Regulamentului (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (7), în special cu privire la confidențialitatea comercială.
   Articolul 17
   Confidențialitate
   Membrii comitetelor științifice, consilierii științifici, experții externi și stagiarii au obligația de a nu divulga informațiile dobândite în cursul lucrărilor comitetelor științifice, ale atelierelor tematice, ale unuia dintre grupurile de lucru sau în cursul altor activități legate de punerea în aplicare a prezentei decizii, în cazul în care sunt informați că informațiile în cauză sunt confidențiale.
   CAPITOLUL 5
   DISPOZIȚII FINALE
   Articolul 18
   Secretariatul comitetelor științifice ale Comisiei
   (1)   Comitetele științifice și grupurile de lucru ale acestora, GCIC, precum și alte reuniuni, ateliere sau evenimente legate de punerea în aplicare a prezentei decizii fac obiectul unei convocări din partea Comisiei.
   (2)   Comisia furnizează serviciile de secretariat științific și administrativ pentru comitetele științifice și grupurile de lucru ale acestora, precum și pentru toate celelalte activități legate de punerea în aplicare a prezentei decizii.
   (3)   Secretariatul este responsabil pentru asigurarea sprijinului științific și administrativ necesar pentru a facilita funcționarea eficientă a comitetelor științifice, în conformitate cu regulamentul de procedură, în special în ceea ce privește cerințele de excelență, independență și transparență, pentru a asigura comunicarea privind activitățile comitetelor și un dialog adecvat cu părțile interesate, inclusiv, în special, organizarea unor audieri privind lucrările comitetelor și publicarea avizelor și a altor documente publice. Mai mult, secretariatul va acorda sprijin comitetelor și va organiza și aplica un control calitativ al avizelor, în conformitate cu regulamentul de procedură, din punct de vedere al naturii lor complete, coerente, clare și al concordanței cu solicitările și cu standardele editoriale.
   (4)   Secretariatul asigură coordonarea științifică și tehnică a activităților comitetelor științifice și, după caz, coordonarea activităților acestora cu cele ale altor organisme comunitare, naționale și internaționale, precum și aplicarea procedurii de dialog cu părțile interesate stabilită în regulamentul de procedură și comunicarea privind activitățile comitetelor.
   Articolul 19
   Rambursări și indemnizații
   Membrii comitetelor științifice, consilierii științifici din cadrul corpului de consilieri și experții externi au dreptul la plata unei indemnizații pentru participarea la reuniuni ale comitetelor, ateliere tematice, grupuri de lucru și alte reuniuni și evenimente organizate de Comisie, precum și pentru îndeplinirea funcției de raportor în cazul unei probleme specifice, în conformitate cu anexa III.
   Cheltuielile de transport și de ședere sunt rambursate de către Comisie.
   Articolul 20
   Înlocuirea comitetelor științifice
   Comitetele științifice instituite prin articolul 1 alineatul (1) din prezenta decizie înlocuiesc comitetele științifice existente, instituite în temeiul Deciziei 2004/210/CE, după cum urmează:

               (a)

               Comitetul științific pentru siguranța consumatorilor înlocuiește Comitetul științific pentru produse destinate consumatorilor;

               (b)

               Comitetul științific pentru riscurile asupra sănătății și a mediului înlocuiește comitetul cu același nume;

               (c)

               Comitetul științific pentru riscuri sanitare emergente și noi înlocuiește comitetul cu același nume.

         Articolul 21
   Abrogări
   (1)   Decizia 2004/210/CE se abrogă.
   Cu toate acestea, cele trei comitete instituite prin decizia în cauză își continuă mandatul până la începerea mandatului comitetelor științifice instituite prin prezenta decizie.
   (2)   Trimiterile la decizia abrogată se interpretează ca trimiteri la prezenta decizie; trimiterile la comitetele instituite prin decizia abrogată se interpretează ca trimiteri la comitetele instituite prin prezenta decizie.

      Adoptată la Bruxelles, 5 august 2008.

            Pentru Comisie

         Androulla VASSILIOU

            Membru al Comisiei

      (1)  JO L 66, 4.3.2004, p. 45.

      (2)  JO L 114, 1.5.2007, p. 14.

      (3)  JO L 396, 30.12.2006, p. 1; versiune corectată (JO L 136, 29.5.2007, p. 3).

      (4)  JO L 287, 1.11.2007, p. 25.

      (5)  COM(2002) 713 final din 11 decembrie 2002.

      (6)  JO L 8, 12.1.2001, p. 1.

      (7)  JO L 145, 31.5.2001, p. 43.

      ANEXA I
      DOMENIUL DE COMPETENȚĂ
      1.   Comitetul științific pentru siguranța consumatorilor
      Emite avize asupra unor probleme privind toate tipurile de riscuri pentru sănătate și siguranță (în special riscuri chimice, biologice, mecanice și alte riscuri fizice) implicate de produsele nealimentare destinate consumatorilor (de exemplu: produse cosmetice și ingredientele acestora, jucării, textile, îmbrăcăminte, produse pentru igiena personală și produse de uz casnic precum detergenți etc.) și de servicii (de exemplu: tatuarea, bronzarea artificială etc.).
      2.   Comitetul științific pentru riscurile asupra sănătății și a mediului
      Emite avize asupra riscurilor pentru sănătate și pentru mediu privind poluanții prezenți în mediul înconjurător și alți factori cu risc biologic și fizic sau asupra condițiilor fizice schimbătoare care pot avea un impact negativ asupra sănătății și a mediului, de exemplu cu privire la calitatea aerului, apă, deșeuri și sol, precum și asupra evaluării ciclului de viață al mediului. De asemenea, va aborda aspecte de sănătate și de siguranță cu privire la toxicitatea și ecotoxicitatea biocidelor.
      Fără a aduce atingere competențelor atribuite Agenției Europene pentru Produse Chimice (AEPC), Comitetului științific pentru siguranța consumatorilor (CSSC) și altor agenții europene de evaluarea riscurilor, acest comitet poate fi, de asemenea, invitat de către Comisie să abordeze, în special în colaborare cu alte agenții europene și mai ales cu AEPC, problemele privind examinarea toxicității și a ecotoxicității compușilor chimici, biochimici și biologici a căror utilizare poate avea consecințe dăunătoare asupra sănătății umane și asupra mediului. Mai mult, comitetul va aborda aspecte legate de aspectul metodologic al evaluării riscurilor pentru sănătate și mediu ale produselor chimice, inclusiv amestecuri de produse chimice, după caz, pentru a acorda avize de calitate și coerente în domeniile de competență care îi revin, precum și pentru a contribui la problematica relevantă în strânsă cooperare cu alte agenții europene.
      3.   Comitetul științific pentru riscuri sanitare emergente și noi
      Emite avize asupra problemelor privind riscurile emergente și noi pentru sănătate și mediu, precum și asupra unor chestiuni generale, complexe sau multidisciplinare care impun o evaluare globală a riscurilor asupra siguranței consumatorilor sau a sănătății publice sau chestiuni conexe care nu sunt de competența altor organisme comunitare de evaluare a riscurilor.
      Printre exemplele de posibile domenii de activitate se numără riscurile potențiale asociate cu interacțiunea factorilor de risc, efectele de sinergie sau cumulative, rezistența la agenți antimicrobieni, noi tehnologii precum nanotehnologiile, dispozitive medicale, inclusiv cele care includ substanțe de origine animală și/sau umană, ingineria țesuturilor, produsele din sânge, controlul fertilității, cancerul organelor endocrine, pericole fizice precum zgomotul sau câmpurile electromagnetice (provocate de telefoane mobile, transmițătoare sau spații rezidențiale controlate electronic) și metodologii de evaluare a noilor riscuri. De asemenea, poate fi invitat să abordeze riscurile implicate de determinați ai sănătății publice și ai bolilor netransmisibile.

      ANEXA II
      REGULAMENTUL DE PROCEDURĂ
      Regulamentul comun de procedură care va fi adoptat de comitetele științifice în conformitate cu articolul 12 va include, în special, următoarele teme:
      1.   Coordonarea între comitetele științifice

                  (a)

                  desemnarea comitetului științific responsabil, la cerere, cu furnizarea unui aviz științific asupra unor aspecte care nu se încadrează în domeniile de competență ale unui singur comitet științific sau care trebuie analizate de mai multe comitete;

                  (b)

                  adoptarea avizelor comune, a consilierilor rapide, a memorandumurilor și/sau a declarațiilor de poziție;

                  (c)

                  procedurile pentru asigurarea coordonării între comitetele științifice, inclusiv aspecte privind armonizarea evaluării riscurilor și funcționarea grupului de coordonare intercomitete.

            2.   Procedurile decizionale în cadrul comitetelor

                  (a)

                  alegerea președintelui și a vicepreședinților comitetelor științifice;

                  (b)

                  procedurile pentru adoptarea avizelor:

                              —

                              în condiții normale;

                              —

                              prin procedura în scris în condiții normale; și

                              —

                              prin procedura accelerată, în scris, în cazul în care caracterul urgent al problemei în cauză impune o astfel de procedură;

                  (c)

                  procedura pentru furnizarea consilierii rapide solicitate de Comisie în conformitate cu articolul 2 alineatul (3); această procedură sigură calitatea consilierii și aprobarea acesteia de către comitet;

                  (d)

                  adoptarea de memorandumuri și declarații de poziție pentru a atrage atenția Comisiei asupra unor probleme specifice sau emergente.

            3.   Organizarea de lucrări științifice

                  (a)

                  crearea și organizarea grupurilor de lucru ale comitetelor științifice, inclusiv a grupurilor de lucru comune;

                  (b)

                  asocierea, la activitățile comitetelor, a consilierilor științifici care fac parte din corpul de consilieri și implicarea experților externi;

                  (c)

                  numirea raportorilor și descrierea sarcinilor acestora în legătură cu elaborarea proiectelor de avize pentru comitetele științifice;

                  (d)

                  formatul și conținutul consultărilor științifice și procedurile pentru asigurarea și creșterea nivelului lor de coerență, precum și standardele de editare;

                  (e)

                  organizarea și participarea la reuniuni, ateliere tematice și rețele;

                  (f)

                  asocierea stagiarilor la lucrări.

            4.   Obligațiile membrilor comitetului, ale consilierilor asociați și ale consilierilor științifici din cadrul corpului de consilieri, ale experților externi și ale stagiarilor

                  (a)

                  criteriile de participare și condițiile pe baza cărora expiră calitatea de membru al comitetului;

                  (b)

                  punerea în aplicare a cerințelor de confidențialitate prevăzute la articolul 17;

                  (c)

                  responsabilitățile și obligațiile membrilor, ale consilierilor asociați și ale consilierilor științifici din cadrul corpului de consilieri și ale experților externi în ceea ce privește contactele cu solicitanții, grupurile speciale de interes și alte părți interesate;

                  (d)

                  condițiile și procedura prin care un membru al unui comitet, un consilier asociat sau un alt consilier științific ori un expert extern ar trebui să fie exclus din cadrul dezbaterilor și/sau de la vot în ceea ce privește un anumit subiect într-un comitet sau un grup de lucru, în cazul în care există dubii întemeiate cu privire la independența acestuia.

            5.   Raportul cu părți terțe

                  (a)

                  procedurile de identificare, soluționare și clarificare a avizelor divergente cu organismele comunitare, naționale și internaționale care îndeplinesc sarcini similare, inclusiv schimbul de informații și organizarea de reuniuni comune;

                  (b)

                  reprezentarea unui comitet științific în activitățile externe, în special în relația cu alte organisme comunitare sau internaționale implicate în activități similare;

                  (c)

                  organizarea procedurii de dialog cu părțile interesate, în special organizarea de audieri cu industria de resort sau cu alte grupuri speciale de interes sau alte părți interesate;

                  (d)

                  publicarea avizelor științifice și a altor documente.

      ANEXA III
      INDEMNIZAȚII
      Membrii comitetelor științifice, consilierii științifici din cadrul corpului de consilieri și experții externi au dreptul la plata unor indemnizații pentru participarea lor la activitățile comitetelor științifice, după cum urmează:

                  Pentru participarea la reuniuni:

                              —

                              300 EUR pentru fiecare zi completă de participare și 150 EUR pentru participarea la o reuniune dimineața sau după-amiaza a unui comitet științific, a unui grup de lucru sau la o reuniune externă în legătură cu lucrările unui comitet științific.

                  Pentru îndeplinirea funcției de raportor într-o chestiune care necesită cel puțin o zi pentru elaborarea unui proiect de aviz și cu acordul scris prealabil din partea Comisiei:

                              —

                              300 EUR;

                              —

                              în cazuri în care acest lucru se justifică pe deplin și sub rezerva disponibilității fondurilor bugetare, această sumă poate fi majorată la 600 EUR pentru chestiuni care sunt extrem de solicitante ca volum de muncă.

            Comisia va evalua periodic necesitatea de a adapta aceste indemnizații ținând seama de indexarea prețurilor, evaluarea indemnizațiilor plătite experților din cadrul altor organisme europene și volumul efectiv de muncă al membrilor, membrilor asociați, altor consilieri științifici și al experților externi. Prima evaluare va avea loc în 2009.


title: Decizia 2009/558/PESC a Consiliului din 16 martie 2009 privind încheierea Acordului între Uniunea Europeană și Israel privind procedurile de securitate pentru schimbul informațiilor clasificate

text:
               24.7.2009

               RO

               Jurnalul Oficial al Uniunii Europene

               L 192/63

         DECIZIA 2009/558/PESC A CONSILIULUI
   din 16 martie 2009
   privind încheierea Acordului între Uniunea Europeană și Israel privind procedurile de securitate pentru schimbul informațiilor clasificate
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 24,
   având în vedere recomandarea Președinției,
   întrucât:

               (1)

               În cadrul reuniunii sale din 18 februarie 2008, Consiliul a decis să autorizeze Președinția, asistată de Secretarul General/Înaltul Reprezentant (SG/ÎR) și în asociere deplină cu Comisia, să deschidă negocieri, în conformitate cu articolul 24 din Tratatul privind Uniunea Europeană, cu Statul Israel, pentru a încheia un acord privind securitatea informațiilor.

               (2)

               Ca urmare a acestei autorizări de a deschide negocierile, Președinția, asistată de SG/ÎR, a negociat un acord între Uniunea Europeană și Israel privind procedurile de securitate pentru schimbul informațiilor clasificate.

               (3)

               Acordul ar trebui să fie aprobat,

         DECIDE:
   Articolul 1
   Prin prezenta decizie se aprobă, în numele Uniunii Europene, Acordul între Uniunea Europeană și Israel privind procedurile de securitate pentru schimbul informațiilor clasificate.
   Textul acordului se atașează prezentei decizii.
   Articolul 2
   Prin prezenta decizie, președintele Consiliului este autorizat să desemneze persoana sau persoanele împuternicite să semneze acordul prin care Uniunea Europeană își asumă obligații.
   Articolul 3
   Prezenta decizie produce efecte de la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 16 martie 2009.

            Pentru Consiliu

            Președintele

         A. VONDRA

    ---documentbreak---

               24.7.2009

               RO

               Jurnalul Oficial al Uniunii Europene

               L 192/64

         TRADUCERE
   ACORD
   între Uniunea Europeană și Israel privind procedurile de securitate pentru schimbul informațiilor clasificate
   GUVERNUL STATULUI ISRAEL,
   reprezentat de ministrul israelian al Apărării, denumit în continuare „MIA”,
   și
   UNIUNEA EUROPEANĂ,
   denumită în continuare „UE”,
   reprezentată de Președinția Consiliului Uniunii Europene,
   denumite în continuare „părțile”,
   ÎNTRUCÂT părțile intenționează să coopereze în chestiuni de interes comun referitoare, în special, la domeniile apărării și securității;
   ÎNTRUCÂT consultarea și cooperarea depline și efective și între părți pot necesita accesul la informațiile și materialele clasificate ale Israelului și Uniunii Europene, precum și schimbul de informații clasificate și de materiale conexe între Israel și Uniunea Europeană;
   ÎNTRUCÂT părțile doresc să protejeze și să salvgardeze informațiile și materialele clasificate care fac obiectul unui schimb între ele;
   ÎNTRUCÂT protecția informațiilor clasificate și a materialelor conexe accesate și care fac obiectul unui schimb necesită măsuri de securitate adecvate,
   AU CONVENIT CU PRIVIRE LA URMĂTOARELE DISPOZIȚII:
   Articolul 1
   Pentru a îndeplini obiectivele unei cooperări depline și efective între părți în ceea ce privește chestiunile de interes comun care se referă în special la domeniile apărării și securității, prezentul acord privind procedurile de securitate pentru schimbul de informații și materiale clasificate (denumit în continuare „acordul”) se aplică informațiilor și materialelor clasificate sub orice formă și în orice domeniu, care sunt fie comunicate, fie fac obiectul schimbului între părți.
   Articolul 2
   În sensul prezentului acord:

               (a)

               „informații clasificate” înseamnă orice informații (și anume cunoștințe care pot fi comunicate, indiferent de formă, inclusiv sub formă scrisă, orală sau vizuală) sau materiale cu privire la care s-a stabilit de către oricare dintre părți, în conformitate cu normele și reglementările sale interne, că sunt în interesul securității sale și că necesită protecție împotriva unei divulgări neautorizate și care poartă o clasificare de securitate a oricăreia dintre părțile la prezentul acord (denumite în continuare „informații clasificate”);

               (b)

               „materiale” înseamnă orice document, produs sau substanță pe care sau în care pot fi înregistrate sau încorporate informații, indiferent de caracterul său fizic, incluzând, dar nefiind limitat la: forma scrisă (scrisoare, notă, proces-verbal, memorandum, semnal/mesaj), hardware, discuri informatice, CD ROM, chei USB, echipamente, mașini, aparate, dispozitive, modele, fotografii/diapozitive/schițe, înregistrări, benzi magnetice, casete, filme, reproduceri, hărți, diagrame, planuri, caiete, matrițe, hârtie carbon, panglică a unei mașini de scris sau a unei imprimante.

         Articolul 3
   În sensul prezentului acord, „UE” înseamnă Consiliul Uniunii Europene (denumit în continuare: „Consiliul”), Secretarul General/Înaltul Reprezentant și Secretariatul General al Consiliului și Comisia Comunităților Europene (denumită în continuare „Comisia Europeană”).
   Articolul 4
   Fiecare parte:

               (a)

               asigură protecția și salvgardarea informațiilor clasificate care sunt comunicate sau care fac obiectul unui schimb cu cealaltă parte în temeiul prezentului acord, în conformitate cu normele și reglementările proprii;

               (b)

               garantează că informațiile clasificate care sunt comunicate sau care fac obiectul unui schimb în temeiul prezentului acord își păstrează clasificarea de securitate atribuită de către partea care comunică informațiile. Partea care primește informațiile asigură protecția și salvgardarea informațiilor clasificate în conformitate cu dispozițiile propriului său regulament de securitate cu privire la informațiile sau materialele care dețin o clasificare de securitate echivalentă, după cum se precizează la articolul 6. Astfel, părțile acordă tuturor informațiilor clasificate același nivel de protecție de securitate, după cum este prevăzut pentru propriile informații clasificate cu clasificare echivalentă;

               (c)

               nu folosește astfel de informații clasificate în alte scopuri sau în conformitate cu alte condiții de securitate decât cele stabilite de partea emitentă sau decât cele pentru care sunt furnizate sau fac obiectul schimbului respectivele informații; aceasta include localizarea echipamentului clasificat;

               (d)

               nu dezvăluie aceste informații clasificate oricăror terțe părți și nici vreunei instituții sau entități UE care nu este menționată la articolul 3, fără acordul scris prealabil al părții care comunică informațiile;

               (e)

               permite accesul persoanelor la informații clasificate numai în baza principiului necesității de a cunoaște (i.e. persoanelor care, în îndeplinirea îndatoririlor lor oficiale, necesită accesul), numai dacă este necesar și numai dacă au fost supuse autorizării de securitate corespunzătoare și au primit autorizația părții în cauză.

         Articolul 5
   (1)   Informațiile clasificate pot fi divulgate sau difuzate de către una dintre părți („partea care comunică informații”) celeilalte părți („partea care primește informații”).
   (2)   În ceea ce privește difuzarea informațiilor clasificate către alți destinatari decât părțile, partea care primește informații decide cu privire la difuzarea sau divulgarea informațiilor, sub rezerva acordului scris prealabil al părții care comunică informații.
   (3)   Fiecare parte decide, în fiecare caz în parte, cu privire la divulgarea informațiilor clasificate către cealaltă parte. La punerea în aplicare a dispozițiilor alineatelor (1) și (2), difuzarea automată este posibilă numai dacă părțile au stabilit și au convenit asupra unor proceduri privind anumite categorii de informații, relevante pentru cerințele lor operaționale.
   (4)   Informațiile clasificate primite de la partea care comunică informații pot fi furnizate unui contractor sau unui potențial contractor de către partea care primește informații pe baza acordului scris prealabil al părții care comunică informații. Înaintea difuzării sau divulgării oricăror informații clasificate primite de la partea care comunică informații unui contractor sau unui potențial contractor, partea care primește informații, în conformitate cu normele și reglementările proprii, se asigură că respectivul contractor sau contractor potențial, precum și sediul acestuia au capacitatea de a asigura protecția informațiilor și dețin autorizația potrivită.
   (5)   În conformitate cu normele și reglementările proprii, fiecare parte asigură securitatea sediilor și instituțiilor în care se păstrează informațiile clasificate transmise de către cealaltă parte și asigură luarea măsurilor necesare de control și protecție a informațiilor clasificate pentru fiecare astfel de sediu sau instituție.
   Articolul 6
   (1)   Informațiile clasificate se marchează după cum urmează:

               (a)

            pentru Statul Israel, informațiile clasificate se marchează
                   (Top Secret),
                   (Secret) sau
                   (Confidențial);

               (b)

               pentru UE, informațiile clasificate se marchează TRES SECRET UE/EU TOP SECRET, SECRET UE, CONFIDENTIEL UE sau RESTREINT UE.

         (2)   Clasificările de securitate corespunzătoare sunt:

               Clasificare israeliană

               Clasificare UE

                   (Top Secret)

               TRES SECRET UE/EU TOP SECRET

                   (Secret)

               SECRET UE

                   (Confidențial)

               CONFIDENTIEL UE

               (nu există echivalent israelian)

               RESTREINT UE

         Partea israeliană se angajează să acorde informațiilor clasificate RESTREINT UE aceeași protecție ca și informațiilor clasificate  (Confidențial).
   Articolul 7
   Fiecare parte se asigură că dispune de un sistem de securitate și de măsuri de securitate funcționale, bazate pe principiile fundamentale și standardele minime de securitate stabilite în normele și reglementările proprii și care sunt reflectate în mecanismele care urmează să fie instituite în temeiul articolului 12, în scopul asigurării aplicării unui nivel de protecție echivalent informațiilor clasificate comunicate sau care fac obiectul unui schimb în temeiul prezentului acord.
   Articolul 8
   (1)   Părțile se asigură ca orice persoană care, în îndeplinirea funcțiilor sale oficiale, necesită acces sau, ale căror sarcini sau funcții, le pot permite accesul la informații clasificate comunicate sau care fac obiectul unui schimb în temeiul prezentului acord, să fie supusă autorizării de securitate corespunzătoare înainte de a i se acorda accesul la astfel de informații clasificate.
   (2)   Procedurile de autorizare de securitate au rolul de a stabili, în conformitate cu normele și reglementările interne, dacă toți factorii relevanți referitori la o persoană sunt de natură să permită ca respectiva persoană să aibă acces la informații clasificate.
   Articolul 9
   Părțile își oferă asistență reciprocă în ceea ce privește securitatea informațiilor clasificate comunicate sau care fac obiectul unui schimb în temeiul prezentului acord și chestiunile de securitate de interes comun. Autoritățile menționate la articolul 12 desfășoară consultări și vizite reciproce cu privire la domeniul securității pentru a evalua eficiența mecanismelor de securitate care țin de competența lor și care urmează a fi instituite în temeiul articolului respectiv. Detaliile practice referitoare la aceste vizite și la orice alte vizite care vor fi efectuate în vederea punerii în aplicare a prezentului acord se stabilesc în cadrul mecanismelor care urmează a fi instituite în temeiul articolului 12.
   Articolul 10
   (1)   În sensul prezentului acord:

               (a)

               În ceea ce privește UE, corespondența se trimite Consiliului, la următoarea adresă:

                           Consiliul Uniunii Europene

                           Chief Registry Officer

                           Rue de la Loi/Wetstraat, 175

                           1048 Bruxelles

                           BELGIA

                     Întreaga corespondență se transmite de către Biroul Registratură al Consiliului statelor membre și Comisiei Europene, sub rezerva dispozițiilor alineatului (2).

               (b)

               În ceea ce privește Israel, corespondența va fi transmisă la Directorate of Security of the Defense Establishment D.S.D.E (MALMAB), la următoarea adresă:

                           Ministerul Apărării

                           Kaplan St.

                           Hakirya Tel-Aviv

                           ISRAEL

         (2)   În mod excepțional, corespondența provenită de la una dintre părți care este accesibilă numai unor funcționari, organe sau servicii cu competențe specifice aparținând părții respective poate fi adresată și poate fi accesibilă, din motive operaționale, numai anumitor funcționari, organe sau servicii cu competențe specifice aparținând celeilalte părți, desemnate în mod specific ca destinatari, ținând seama de competențele acestora și în conformitate cu principiul necesității de a cunoaște.
   În ceea ce privește UE, această corespondență este transmisă prin intermediul șefului Biroului Registratură al Consiliului sau prin intermediul șefului Biroului Registratură al Direcției pentru Securitate a Comisiei Europene, atunci când astfel de informații sunt adresate Comisiei Europene.
   În ceea ce privește partea israeliană, această corespondență va fi transmisă prin intermediul Directorate of Security of the Defense Establishment D.S.D.E (MALMAB). Atunci când UE dorește să transmită informații clasificate miniștrilor sau organizațiilor israeliene, dar nu și MIA, Directorate of Security of the Defense Establishment D.S.D.E (MALMAB) notifică șeful Biroului Registratură al Consiliului al autorității israeliene de securitate responsabile cu aceste ministere sau organizații care aplică standarde echivalente pentru protecția informațiilor clasificate.
   Articolul 11
   MIA, Secretarul General al Consiliului și membrul Comisiei Europene responsabil cu chestiunile de securitate supraveghează punerea în aplicare a prezentului acord.
   Articolul 12
   (1)   Pentru punerea în aplicare a prezentului acord, se instituie mecanisme de securitate între cele trei autorități desemnate la alineatele (2), (3) și (4) în vederea stabilirii standardelor privind protecția și salvgardarea reciprocă a informațiilor clasificate în temeiul prezentului acord.
   (2)   Directorate of Security for the Defence Establishment D.S.D.E (MALMAB), sub direcția și în numele ministrului israelian al Apărării, se ocupă de mecanismele de securitate pentru protecția și salvgardarea informațiilor clasificate transmise Israelului în temeiul prezentului acord.
   (3)   Biroul de Securitate din cadrul Secretariatului General al Consiliului, sub direcția și în numele Secretarului General al Consiliului, acționând în numele Consiliului și sub autoritatea acestuia, elaborează mecanismele de securitate pentru protecția și salvgardarea informațiilor clasificate transmise Uniunii Europene în temeiul prezentului acord.
   (4)   Direcția de Securitate a Comisiei Europene, acționând sub autoritatea membrului Comisiei Europene responsabil cu chestiunile de securitate, este responsabilă cu mecanismele de securitate pentru protecția și salvgardarea informațiilor clasificate comunicate sau care fac obiectul unui schimb, în cadrul Comisiei Europene și la sediile acesteia în temeiul prezentului acord.
   (5)   Pentru UE, mecanismele de securitate menționate la alineatul (1) sunt supuse aprobării Comitetului de securitate al Consiliului.
   Articolul 13
   În cazul compromiterii sau al pierderii constatate sau al suspiciunii de pierdere sau compromitere a informațiilor clasificate, partea care primește informații aduce aceasta la cunoștința părții care comunică informațiile respective. Partea care primește informații inițiază o investigație pentru a determina circumstanțele. Rezultatele investigației și informațiile privind măsurile luate pentru a preveni repetarea sunt trimise părții care comunică informații. Autoritățile menționate la articolul 12 pot stabili proceduri în acest sens.
   Articolul 14
   Fiecare parte suportă costurile sale rezultate din punerea în aplicare a prezentului acord.
   Articolul 15
   Anterior comunicării sau schimbului de informații clasificate care fac obiectul prezentului acord între părți, autoritățile de securitate competente menționate la articolul 12 convin cu privire la faptul că părțile sunt în măsură să protejeze și să salvgardeze informațiile clasificate într-o manieră coerentă cu prezentul acord și cu mecanismele care urmează să fie instituite în temeiul articolului 12.
   Articolul 16
   Prezentul acord nu împiedică părțile să încheie alte acorduri privind comunicarea sau schimbul de informații clasificate, cu condiția ca acestea să nu contravină prezentului acord.
   Articolul 17
   Orice diferend între Israel și Uniunea Europeană rezultat din interpretarea sau executarea prezentului acord se soluționează numai prin negociere între părți. În timpul negocierilor, ambele părți continuă să își îndeplinească obligațiile care le revin în temeiul prezentului acord.
   Articolul 18
   (1)   Prezentul acord intră în vigoare la data la care părțile și-au notificat reciproc încheierea procedurilor interne necesare în acest sens.
   (2)   Fiecare parte notifică cealaltă parte cu privire la orice modificări ale normelor și reglementărilor proprii care ar putea aduce atingere protecției informațiilor clasificate care fac obiectul prezentului acord.
   (3)   Prezentul acord poate fi reexaminat la cererea oricărei părți în vederea unei eventuale modificări.
   (4)   Orice modificare a prezentului acord se face numai în scris și de comun acord între părți. Aceasta intră în vigoare prin notificare reciprocă, astfel cum se prevede la alineatul (1).
   Articolul 19
   Prezentul acord poate fi denunțat de către una dintre părți printr-o notificare scrisă de denunțare adresată celeilalte părți. Denunțarea produce efecte la șase luni după primirea notificării de către cealaltă parte, dar nu afectează obligațiile deja contractate în temeiul dispozițiilor prezentului acord. În special, toate informațiile clasificate comunicate sau care fac obiectul unui schimb în temeiul prezentului acord continuă să fie protejate în conformitate cu dispozițiile prevăzute în acesta.
   Drept care subsemnații, pe deplin autorizați, semnează prezentul acord.

      Întocmit la Tel Aviv, la data de 11 iunie 2009, în două exemplare, ambele în limba engleză.

            Pentru Israel

            Ministrul apărării

            Pentru Consiliul Uniunii Europene

            Secretarul General/Înaltul Reprezentant


title: Decizia 2005/296/PESC, JAI a Consiliului din 24 ianuarie 2005 privind încheierea Acordului dintre Uniunea Europeană și Fosta Republică Iugoslavă a Macedoniei cu privire la procedurile de securitate pentru schimbul de informații clasificate

text:
               18/Volumul 03

               RO

               Jurnalul Ofícial al Uniunii Europene

               176

         32005D0296

               L 094/38

               JURNALUL OFÍCIAL AL UNIUNII EUROPENE

      DECIZIA 2005/296/PESC, JAI A CONSILIULUI

   din 24 ianuarie 2005
   privind încheierea Acordului dintre Uniunea Europeană și Fosta Republică Iugoslavă a Macedoniei cu privire la procedurile de securitate pentru schimbul de informații clasificate
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolele 24 și 38 ale acestuia,
   având în vedere recomandarea președinției,
   întrucât:

               (1)

               La sesiunea din 27 și 28 noiembrie 2003, Consiliul a hotărât să autorizeze președinția, asistată de secretarul general/înalt reprezentant (SG/ÎR), să deschidă negocieri în conformitate cu articolele 24 și 38 din Tratatul privind Uniunea Europeană cu anumite țări terțe, pentru ca Uniunea Europeană să încheie cu fiecare dintre acestea un acord cu privire la procedurile de securitate pentru schimbul de informații clasificate.

               (2)

               Ca urmare a acestei autorizări de a deschide negocieri, președinția, asistată de SG/ÎR, a negociat un acord cu Fosta Republică Iugoslavă a Macedoniei cu privire la procedurile de securitate pentru schimbul de informații clasificate.

               (3)

               Acest acord ar trebui aprobat,

         DECIDE:
   Articolul 1
   Acordul dintre Uniunea Europeană și Fosta Republică Iugoslavă a Macedoniei cu privire la procedurile de securitate pentru schimbul de informații clasificate se aprobă în numele Uniunii Europene.
   Textul acordului se anexează la prezenta decizie.
   Articolul 2
   Președintele Consiliului este autorizat să numească persoana sau persoanele împuternicite să semneze acordul prin care Uniunea Europeană își asumă obligații.
   Articolul 3
   Prezenta decizie produce efecte de la data adoptării sale.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 24 ianuarie 2005.

            Pentru Consiliu

            Președintele

         F. BODEN


title: Decizia (Euratom) 2016/2116 a Consiliului din 12 februarie 2016 de aprobare a încheierii de către Comisia Europeană, în numele Comunității Europene a Energiei Atomice, a acordului de extindere a Acordului-cadru de colaborare internațională în domeniul cercetării și dezvoltării sistemelor energetice nucleare din Generația IV

text:
               3.12.2016

               RO

               Jurnalul Oficial al Uniunii Europene

               L 329/1

         DECIZIA (Euratom) 2016/2116 A CONSILIULUI
   din 12 februarie 2016
   de aprobare a încheierii de către Comisia Europeană, în numele Comunității Europene a Energiei Atomice, a acordului de extindere a Acordului-cadru de colaborare internațională în domeniul cercetării și dezvoltării sistemelor energetice nucleare din Generația IV
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere recomandarea Comisiei Europene,
   întrucât:

               (1)

               Forumul Internațional Generația IV (GIF) este un cadru pentru cooperare internațională în materie de cercetare și dezvoltare, lansat la inițiativa Statelor Unite ale Americii în 2001. Obiectivul GIF este de a pune în comun eforturile de dezvoltare a unor noi modele de sisteme de energie nucleară care să furnizeze o sursă sigură de aprovizionare cu energie și care să adreseze în același timp în mod satisfăcător cerințele de siguranță nucleară, reducere la minimum a deșeurilor, neproliferare și să răspundă preocupărilor publicului.

               (2)

               La 30 iulie 2003, pe baza Deciziei Comisiei din 4 noiembrie 2002, Comunitatea a aderat la GIF prin semnarea Cartei sale (denumită în continuare „Carta”), pe care semnatarii inițiali au semnat-o în 2001. Prin Decizia Comisiei din 29 iunie 2011, aderarea inițială de 10 ani a Comunității la Cartă a fost extinsă pentru o perioadă nedeterminată, sub rezerva retragerii prin acordul unanim al statelor membre ale Uniunii. Orice membru GIF, inclusiv Comunitatea, se poate retrage cu un preaviz scris de 90 de zile. Întrucât Carta nu prevede schimburi de alocări bugetare sau financiare speciale între părți, aceasta intră în domeniul de aplicare al articolul 101 al treilea paragraf din Tratatul Euratom.

               (3)

               În vederea punerii în aplicare a Cartei, semnatarii acesteia au încheiat Acordul-cadru privind colaborarea internațională în domeniul cercetării și dezvoltării sistemelor energetice nucleare din Generația IV (denumit în continuare „acordul-cadru”), care stabilește condițiile de cooperare, precum și acordurile privind sistemele și proiectele ulterioare.

               (4)

               Pe baza Deciziei Consiliului din 20 decembrie 2005 privind aprobarea aderării Comunității Europene a Energiei Atomice la acordul-cadru și a Deciziei Comisiei din 12 ianuarie 2006, adoptată în temeiul articolului 101 al doilea paragraf din Tratat, Comunitatea a aderat la acordul-cadru la 24 ianuarie 2006, atunci când comisarul autorizat în mod corespunzător a semnat un instrument de aderare care a fost apoi depus la Organizația pentru Cooperare și Dezvoltare Economică (OCDE) la Paris la 10 februarie 2006. Centrul Comun de Cercetare a fost desemnat drept agentul de punere în aplicare al Comunității, în conformitate cu articolul III.2 din acordul-cadru.

               (5)

               Acordul-cadru a intrat în vigoare la 28 februarie 2005 pentru o perioadă de 10 ani și a fost extins la 26 februarie 2015, atunci când patru părți și-au exprimat consimțământul de a-și asuma obligații în temeiul acordului de extindere a acordului-cadru privind colaborarea internațională în domeniul cercetării și dezvoltării sistemelor energetice nucleare din Generația IV (denumit în continuare „acordul de extindere”), în conformitate cu procedura de extindere specifică prevăzută de Acordul-cadru. Comunitatea și alți semnatari care nu au putut să își finalizeze procedurile interne de aprobare la timp, își pot reînnoi ulterior participarea prin semnare, în conformitate cu articolul II.3 din acordul de extindere.

               (6)

               Reînnoirea participării Comunității la acordul-cadru este independentă de orice decizie referitoare la anvergura participării Comunității la diferitele sisteme GIF și acordurile de proiect aferente. Comunitatea va determina independent natura contribuției sale, intelectuale și financiare, la activitățile GIF.

               (7)

               Reînnoirea de către Comisie, în numele Comunității, a acordului-cadru prin semnarea acordului de extindere în conformitate cu procedura specifică de extindere ar trebui, prin urmare, să fie aprobată,

         ADOPTĂ PREZENTA DECIZIE:
   Articolul 1
   Se aprobă încheierea de către Comisie, în numele Comunității Europene a Energiei Atomice, a acordului de extindere a acordului-cadru privind colaborarea internațională în domeniul cercetării și dezvoltării sistemelor energetice nucleare din Generația IV.
   Textul acordului de extindere este atașat la prezenta decizie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 12 februarie 2016.

            Pentru Consiliu

            Președintele

         J.R.V.A. DIJSSELBLOEM


title: Decizia Consiliului din 22 octombrie 1990 privind încheierea în numele Comunității Economice Europene a Convenției Organizației Națiunilor Unite împotriva traficului ilicit de stupefiante și substanțe psihotrope

text:
               11/Volumul 06

               RO

               Jurnalul Ofícial al Uniunii Europene

               115

         31990D0611

               L 326/56

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 22 octombrie 1990
   privind încheierea în numele Comunității Economice Europene a Convenției Organizației Națiunilor Unite împotriva traficului ilicit de stupefiante și substanțe psihotrope
   (90/611/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 113,
   având în vedere recomandarea Comisiei,
   întrucât Comunitatea a semnat la 8 iunie 1989, la sediul Organizației Națiunilor Unite din New York, Convenția Organizației Națiunilor Unite împotriva traficului ilicit de stupefiante și substanțe psihotrope, adoptată la Viena la 19 decembrie 1988, și întrucât la fel au procedat toate statele membre;
   întrucât lucrările Organizației Națiunilor Unite, ale Consiliului, ale Consiliului European din decembrie 1989 și ale Comitetului European de Luptă Antidrog (CELAD) implică posibilitatea intrării în vigoare a convenției cât mai curând posibil;
   întrucât majoritatea statelor membre vor fi îndeplinit procedura internă de ratificare în următoarele luni, până la data de 30 iunie 1991 cel târziu;
   întrucât Comunitatea ar trebui, în consecință, să aprobe convenția, în ceea ce privește domeniul său de competență, cel târziu în același timp cu primele state membre,
   DECIDE:
   Articolul 1
   Convenția Organizației Națiunilor Unite împotriva traficului ilicit de stupefiante și substanțe psihotrope se aprobă în numele Comunității Economice Europene.
   Articolul 2
   Președintele Consiliului depune actul de aprobare a convenției în numele Comunității la Secretarul General al Organizației Națiunilor Unite.
   Președintele Consiliului depune în același timp declarația de competență care figurează în anexa la prezenta decizie, în conformitate cu articolul 27 din convenție.

      Adoptată la Luxemburg, 22 octombrie 1990.

            Pentru Consiliu

            Președintele

         G. DE MICHELIS

   ANEXĂ
   DECLARAȚIA MENȚIONATĂ LA ARTICOLUL 2 AL DOILEA PARAGRAF
   Competența Comunității Economice Europene în domeniul reglementat de Convenția Organizației Națiunilor Unite împotriva traficului ilicit de stupefiante și substanțe psihotrope [Declarație elaborată în conformitate cu articolul 27 alineatul (2) din Convenție]
   Articolul 27 alineatul (2) din Convenția Organizației Națiunilor Unite împotriva traficului ilicit de stupefiante și substanțe psihotrope stipulează că organizațiile regionale de integrare economică precizează, în instrumentele de confirmare formală, domeniul lor de competență care intră sub incidența convenției.
   Comunitatea Economică Europeană a fost instituită prin Tratatul de la Roma, semnat la 25 martie 1957 și care a intrat în vigoare la 1 ianuarie 1958. Acesta a fost modificat și completat de Actul Unic European, intrat în vigoare la 1 iulie 1987.
   În conformitate cu dispozițiile menționate anterior, Comunitatea Economică Europeană este în prezent competentă în domeniul politicii comerciale privind substanțele utilizate frecvent pentru fabricarea ilicită a stupefiantelor sau a substanțelor psihotrope, domeniu reglementat în articolul 12 din convenție.
   Exercitarea competențelor pe care statele membre le-au transferat Comunităților în conformitate cu tratatele este, prin esența sa, subiectul unei dezvoltări continue. În consecință, Comunitățile își rezervă dreptul de a face ulterior noi declarații în conformitate cu articolul 27 alineatul (2) din convenție.


title: Decizia Comitetului executiv din 16 decembrie 1998 privind introducerea unui formular armonizat pentru invitații, declarații de garanție și atestări de cazare [Comitetul Executiv Schengen (98) 57]

text:
               19/Volumul 02

               RO

               Jurnalul Ofícial al Uniunii Europene

               138

         41998D0057

               L 239/299

               JURNALUL OFÍCIAL AL UNIUNII EUROPENE

      DECIZIA COMITETULUI EXECUTIV

   din 16 decembrie 1998
   privind introducerea unui formular armonizat pentru invitații, declarații de garanție și atestări de cazare
   [Comitetul Executiv Schengen (98) 57]
   COMITETUL EXECUTIV,
   având în vedere articolul 132 din Convenția de punerea în aplicare a Acordului Schengen,
   având în vedere articolul 9 din convenția menționată anterior,
   întrucât este în interesul tuturor statelor Schengen să aplice norme comune de eliberare a vizelor în contextul politicii comune în domeniul circulației persoanelor, referitoare la prevenirea unor eventuale consecințe negative cu privire la intrarea pe teritoriul Schengen și securitatea internă,
   dorind să valorifice experiența pozitivă acumulată ca urmare a aplicării Instrucțiunilor consulare comune și să armonizeze în continuare procedurile de eliberare a vizelor,
   călăuzit de principiul solidarității între partenerii Schengen,
   DECIDE:
   Capitolul V punctul 1.4 din Instrucțiunile consulare comune privind acordarea vizelor (Verificarea altor documente în funcție de tipul de cerere) stabilește utilizarea unui formular armonizat pentru atestarea cazării.
   Formularul atașat la acest document are un înalt grad de flexibilitate și permite adaptarea lui la situațiile legale în care se află fiecare dintre părțile contractante, din moment ce statele Schengen folosesc formulare diferite, pentru tipuri de obligații diferite.
   Ca urmare a acestor diferențe, crește riscul de utilizare greșită și din această cauză statele Schengen au introdus un document care include mențiuni referitoare la contrafacere și falsificare.
   În consecință, caracteristicile documentului standard se referă la:

               —

               format și structură;

               —

               elemente de securitate.

         Formularul standard va fi introdus în 1999 în statele care aplică dispozițiile Convenției Schengen, state în care dreptul intern prevede prezentarea unei astfel de dovezi.

               1.

               La capitolul V punctul 1.4 din Instrucțiunile consulare comune, se adaugă următoarea teză:

      „Atunci când dreptul intern al statelor Schengen prevede prezentarea unei invitații din partea unor persoane fizice sau pentru călătorii de afaceri se utilizează formulare armonizate pentru declarații de garanție sau atestarea de cazare (1).

               2.

               Părțile Schengen contractante completează formularul armonizat în conformitate cu dreptul intern.

               3.

               Formularul armonizat care este utilizat de către părțile Schengen contractante pentru declarațiile de garanție, invitații sau atestări de cazare, este redactat la nivel central, în conformitate cu mențiunile stabilite în anexa A (descrierea tehnică a elementelor de securitate) și în anexele A1 și A2 (specimen). Elementele standard obligatorii ale formularului armonizat sunt menționate în anexa B.

               4.

               Specimene ale documentelor eliberate de părțile contractante sunt adăugate la Instrucțiunile consulare comune ca anexa B.

               5.

               Franța oferă celorlalte state Schengen filmele necesare producerii formularelor. Costurile sunt repartizate între părțile contractante.

               6.

               Elementele de securitate ale documentului sunt verificate periodic (la doi ani, dacă este posibil) indiferent de alte amendamente care se vor dovedi necesare dacă formularul este falsificat sau dacă măsurile de protecție referitoare la elementele de protecție au fost dezvăluite.

               7.

               Documentul este redactat în cel puțin trei limbi.

               8.

               Prezenta decizie intră în vigoare la data care statele Schengen trimit notificări referitoare la aplicarea măsurilor cerute.

      Adoptată la Berlin, 16 decembrie 1998.

            Președintele

         C. H. SCHAPPER

      (1)  Belgia, Danemarca, Finlanda, Franța, Germania, Grecia, Islanda, Italia, Luxemburg, Țările de Jos, Norvegia, Austria, Portugalia și Suedia aplică aceste principii.”
   CONFIDENȚIAL
   Anexa A

      Descrierea tehnică a formularului

   Anexa A1

   Anexa A2

   Anexa B


title: 2014/585/UE: Decizia Parlamentului European din 3 aprilie 2014 privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați aferent exercițiului financiar 2012

text:
               5.9.2014

               RO

               Jurnalul Oficial al Uniunii Europene

               L 266/222

         DECIZIA PARLAMENTULUI EUROPEAN
   din 3 aprilie 2014
   privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați aferent exercițiului financiar 2012
   (2014/585/UE)
   PARLAMENTUL EUROPEAN,

               —

               având în vedere conturile anuale finale ale Institutului European pentru Egalitatea de Șanse între Femei și Bărbați pentru exercițiul financiar 2012,

               —

               având în vedere Raportul Curții de Conturi privind conturile anuale ale Institutului European pentru Egalitatea de Șanse între Femei și Bărbați pentru exercițiul financiar 2012, însoțit de răspunsurile institutului (1),

               —

               având în vedere Recomandarea Consiliului din 18 februarie 2014 (05849/2014 – C7-0054/2014),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1922/2006 al Parlamentului European și al Consiliului din 20 decembrie 2006 privind înființarea unui Institut European pentru Egalitatea de Șanse între Femei și Bărbați (4), în special articolul 15,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru drepturile femeii și egalitatea de gen (A7-0230/2014),

               1.

               acordă directorului Institutului European pentru Egalitatea de Șanse între Femei și Bărbați descărcarea de gestiune pentru execuția bugetului institutului aferent exercițiului financiar 2012;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Institutului European pentru Egalitatea de Șanse între Femei și Bărbați, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 365, 13.12.2013, p. 127.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 403, 30.12.2006, p. 9.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.